 NA MERCY SIMIYU IDARA ya Utabiri wa Hali ya Hewa nchini (KMD) imewataka Wakenya wajiandae kwa baraka na changamoto zinazoletwa na mvua inayotarajiwa katika miezi ya Oktoba, Novemba na Desemba. KMD imesema kipindi hicho kitakuwa na mseto wa matukio ya hali ya hewa katika maeneo mbalimbali ya nchi. Huku katika baadhi ya maeno kukitarajiwa mvua inayoondoa hofu ya ukame, maeneo mengine yatahitaji kuchukua tahadhari na kutafuta namna ya kukabiliana na maji mengi ya mvua, yakiwemo mafuriko. Hii ndio sababu KMD leo Jumatano imesema kuna faida lakini pia changamoto zinazotarajiwa. Mkurugenzi wa KMD David Gikungu amesema maeneo ya Ziwa Victoria na Kusini mwa Bonde la Ufa yatakuwa na mvua ya kipimo cha kadri kwa msimu wote. “Utabiri wa kipindi kirefu unaashiria mvua itakuwa ya kutosha, ambapo kilele kitakuwa ni Novemba na Desemba 2023,” amesema Gikungu. Nayo maeneo ya Kaskazini Mashariki mwa nchi yatapokea mvua, japo kidogo katika kipindi hicho. Tayari Wizara ya Maji imetambua maeneo ambayo wakazi wake watarajie mafuriko. Maeneo hayo ni kando ya Mto Nyando mjini Nyakach na nyanda za chini za Nyando, Mto Nzoia, Winam Gulf, na nyanda za chini karibu na Mto Sondu (Magharibi mwa Nchi). Katika eneo la Bonde la Ufa, mafuriko yanatarajiwa Gilgil, Narok Mjini, na Suswa. Katika kanda ya Pwani katika uainishaji kwa mtazamo wa maeneo kwa msingi wa utabiri wa hali ya hewa, kutakuwa na mafuriko mjini Voi, Mwatate, Tana River Delta, na Garissa. Eneo la North East nchini pia kutakuwa na mafuriko Lodwar, na Lokichar. Kwa upande mwingine, kutakuwa na mafuriko yatokanayo na mvua moja kwa moja katika eneo la Kaskazini Mashariki ambapo huwa kuna mito mingi ya msimu. Hali kama hiyo pia inaweza ikashuhudiwa katika baadhi ya majiji na miji mikuu (Nairobi, Mombasa, Nakuru, na Naivasha). Vile vile kunatarajiwa maporomoko ya udongo yanayosababishwa na kutuwama kwa maji katika maeneo ya West Pokot, Mt Elgon, Narok, Nakuru, Baringo, Murang’a, na eneo la Kilungu katika Kaunti ya Makueni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  